રણછોડરાયજી મંદિરના ટ્રસ્ટી નવીનભાઈ પટેલ તથા મંદિરના કાર્યમાં સંકળાયેલા ઉમંગભાઈએ જણાવ્યું કે આ વર્ષની સૌથી મોટી વિશેષતા એ રહી કે લાખેણાં મામેરાના દર્શન માટે આવતા ભક્તો માટે અહીં જ માલપૂઆ, ગાંઠિયા અને બુંદીનો પ્રસાદ આપવામાં આવતો હતો. આ લાખેણાં મામેરાનાં દર્શન ૩૦,૦૦૦થી વધુ ભક્તોએ કર્યા છે. આ વર્ષે મામેરામાં ભગવાનનાં વસ્ત્ર-આભૂષણ પેચ વર્ક સાથેના અલંકારિક છે. સાથોસાથ ત્રણેય હાર ચંદન વર્ક સાથેના છે. જ્યારે બહેન સુભદ્રાજી માટે સંપૂર્ણ પાર્વતી શણગારનો સમાવેશ થાય છે. સોનાની વિંટી, સોની ચેઇન, સોનાની બુટ્ટી, ચાંદીની ગાય, ચાંદીનો તુલસી ક્યારો, ચાંદીની ઝાંઝર પણ સામેલ છે. સાથે જ મંદિરોના બધા વાઘા પણ તૈયાર કરવામાં આવ્યા છે. સાથે જ મામેરું કરનાર પરિવારમાં પણ ઉત્સાહનો માહોલ જોવા મળ્યો છે. જ્યારે સાંજે ગજરાજ સાથે ‘હાથી ઘોડા પાલખી, જય કનૈયા લાલ કી’ના જયઘોષ સાથેનો માહોલ જોવા મળ્યો હતો.